cometadata/datacite-titles-descriptions-related-identifiers huggingface dataset:
DOI: 10.14457/cu.the.2013.1586
title: การจัดการทรัพยากรกายภาพอาคารสำนักงาน ธนาคารเพื่อการเกษตร และสหกรณ์การเกษตร

description: ธนาคารเพื่อการเกษตรและสหกรณ์การเกษตร มีกลุ่มอาคารสำนักงานเดิม 2 กลุ่ม ได้แก่ กลุ่มอาคารสำนักงานนางเลิ้ง กลุ่มอาคารสำนักงานประชาชื่น การศึกษาครั้งนี้มีวัตถุประสงค์เพื่อการศึกษาสภาพปัจจุบันในช่วงเวลา พ.ศ. 2555 ก่อนการย้ายที่ทำการหลักจาก กลุ่มอาคารเดิมไปยังกลุ่มอาคารใหม่ และปัญหาในการดูแลอาคารสำนักงานของธนาคาร เพื่อเสนอแนะแนวทางที่เหมาะสมใน การบริหารจัดการทรัพยากรกายภาพของอาคารสำนักงาน โดยใช้วิธีการสำรวจสภาพทางกายภาพ และการบำรุงรักษาระบบประกอบอาคาร นอกจากนี้ยังใช้วิธีสังเกตการณ์ ศึกษาจากเอกสาร และสัมภาษณ์บุคคลที่เกี่ยวข้อง จากการศึกษาพบว่า อาคารสำนักงานของธนาคารทั้ง 2 กลุ่มอาคารสำนักงานเดิม ปัจจุบันอาคารส่วนใหญ่อยู่ในสภาพพอใช้งานได้ และสภาพทรุดโทรมต้องปรับปรุง เนื่องจากการขาดการดูแลรักษาอย่างต่อเนื่อง โดยการเน้นการทำงานในลักษณะเสียแล้วซ่อม และพิจารณาตามสภาพที่พบ ขาดการบันทึกข้อมูลของการซ่อมบำรุงในแต่ละครั้ง เป็นผลที่มาจากขาดการวางแผนในการสำรวจตรวจสอบ จากการศึกษาครั้งนี้สรุปได้ว่า ปัญหาในการดูแลอาคารสำนักงานของธนาคาร ปัญหาส่วนใหญ่คือ ขาดการดูแลรักษาที่ดี ส่งผลให้อาคารมีสภาพทรุดโทรม เนื่องจากจะมีการย้ายพนักงานไปยังอาคารใหม่ จึงใช้อาคารตามสภาพรอการปรับปรุง ธนาคารยังไม่เห็นความสำคัญของการจัดการทรัพยากรกายภาพโดยเฉพาะในกลุ่มอาคารเดิม พนักงานซ่อมบำรุงบางส่วนต้องไปเตรียมงานอาคารสำนักงานใหญ่แห่งใหม่ ส่งผลให้การดูแลกลุ่มอาคารเดิมถูกลดลำดับความสำคัญลงไป ปัญหาด้านคุณภาพของการดำเนินงานดูแลอาคารสถานที่ของกลุ่มอาคารเดิม มาจากการขาดความรู้ความเข้าใจในมาตรฐานในการทำงานบริหารทรัพยากรกายภาพ ขาดระบบการกำกับ ควบคุมและติดตามการทำงานที่ชัดเจน ธนาคารควรนำเอาระบบการจัดการทรัพยากรกายภาพมาใช้ และพัฒนาพนักงานให้มีความรู้ด้านการจัดการทรัพยากรกายภาพมากขึ้น หรือจ้างที่ปรึกษาผู้เชี่ยวชาญทางด้านการจัดการทรัพยากรกายภาพมาช่วยให้คำแนะนำในการจัดการทรัพยากรกายภาพของธนาคาร
DOI: 10.14457/cu.the.2013.1587
title: แบบจำลองการตัดสินใจการจัดรถขนส่ง

description: การขนส่งสินค้าที่มีการบรรทุกสินค้าไม่เต็มคันรถเป็นปัญหาที่สำคัญในการขนส่งทางถนนในปัจจุบัน ทำให้เกิดการสูญเสียการใช้ประโยชน์จากพื้นที่ของรถ ดังนั้นเพื่อเป็นการบริหารจัดการพื้นที่ว่างของรถที่มีอยู่ให้เกิดประสิทธิภาพมากยิ่งขึ้น งานวิจัยนี้จึงมีวัตถุประสงค์เพื่อนำเสนอแบบจำลองทางคณิตศาสตร์การจัดสรรความต้องการขนส่งสินค้า ภายใต้สถานการณ์ที่มีสินค้าหลายรายการและรถหลายคันที่มีลักษณะที่แตกต่างกัน เช่น วันที่พร้อมใช้งาน,เส้นทางในการขนส่ง,ปริมาณของสินค้า,ความจุว่างของรถที่มีอยู่ เป็นต้น โดยการประยุกต์แบบจำลองปัญหาการขนส่งมาใช้ในการหาคำตอบ ในการจัดสรรความต้องการขนส่งสินค้าให้กับรถในงานวิจัยนี้จะทำการพิจารณาลักษณะข้อมูลของสินค้าและรถใน 3 มิติ คือ เส้นทาง,เวลา,และความจุทั้งในด้านน้ำหนักและปริมาตร เนื่องจากรถแต่ละคันมีความสามารถในการขนส่งสินค้าแต่ละรายการได้ไม่เท่ากัน ทำให้เกิดรูปแบบการขนส่งสินค้าที่แตกต่างกัน จากแบบจำลองปัญหาการขนส่งในงานวิจัยนี้ได้ทำการกำหนดค่าสัมประสิทธิ์ซึ่งเป็นค่าที่ใช้แทนรูปแบบการขนส่งสินค้าแต่ละรายการด้วยรถแต่ละคันที่เกิดขึ้นในการจัดสรรรถขนส่ง แทนการใช้ค่าใช้จ่ายในการขนส่งสินค้าแต่ละรายการด้วยรถแต่ละคัน เพื่อให้การจัดสรรความต้องการในการขนส่งสินค้าให้กับรถเกิดผลการจัดสรรที่มีรูปแบบการขนส่งที่ตรงตามความต้องการมากที่สุด เช่นเกิดการโอนถ่ายสินค้าระหว่างคันรถน้อยที่สุด เป็นต้น ขั้นตอนในการจัดสรรรถขนส่งที่นำเสนอในงานวิจัยนี้แบ่งได้เป็น 4 ขั้นตอน คือ 1)ขั้นตอนการเลือกข้อมูลของสินค้าและรถที่จะนำมาทำการจัดสรร 2)การจับคู่ความต้องการขนส่งกับรถคันที่สามารถทำการขนส่งให้กับสินค้าแต่ละรายการได้โดยการสร้างจุดของความต้องการในการขนส่งและรถ 3)การกำหนดค่าสัมประสิทธิ์ประจำเส้นของการขนส่งสินค้าแต่ละรายการด้วยรถแต่ละคัน 4)การจัดสรรความต้องการขนส่งให้กับรถคันที่มีความเหมาะสมด้วยแบบจำลองการขนส่ง ในงานวิจัยนี้ได้ทำการวิเคราะห์ผลการกำหนดค่าสัมประสิทธิ์การขนส่งเพื่อเป็นแนวทางในการกำหนดค่าสัมประสิทธิ์การขนส่ง พบว่าเมื่อไม่ต้องการให้เกิดรูปแบบการขนส่งใดขึ้นในผลการจัดสรร ให้ทำการกำหนดค่าสัมประสิทธิ์การขนส่งในกลุ่มรูปแบบการขนส่งนั้นให้มีค่ามากกว่ากลุ่มอื่น ซึ่งจะส่งผลให้ผลการจัดสรรรถขนส่งในกลุ่มอื่นๆมีค่าที่เปลี่ยนไปด้วย
DOI: 10.14457/cu.the.2013.1588
title: การออกแบบระบบซื้อ-ขายความจุรถบรรทุก

description: ปัญหารถเที่ยวเปล่าและปัญหาความจุเหลือเป็นปัญหาที่พบเจอในกิจการการขนส่ง ซึ่งการใช้รถอย่างไม่เต็มประสิทธิภาพเหล่านี้เป็นต้นทุนที่ไม่ก่อให้เกิดมูลค่า งานวิจัยนี้มีวัตถุประสงค์เพื่อนำเสนอหนทางที่สามารถลดความสูญเสียที่เกิดขึ้นในการขนส่ง โดยแบ่งการศึกษาวิจัยออกเป็น 3 ส่วน ได้แก่ (1) การนำเสนอแนวคิดธุรกิจซื้อ-ขายความจุรถบรรทุก (Truck Capacity Trading Company) ซึ่งเป็นธุรกิจให้บริการขนส่งที่ไม่มีรถขนส่งเป็นของตนเองสำหรับให้บริการการขนส่งแบบควบรวมสินค้า โดยทำหน้าที่รับซื้อ-ขายความจุเหลือล่วงหน้า และจัดสรรงานขนส่งให้แก่รถที่ทำการซื้อขายความจุกับองค์กร (2) การวิเคราะห์ความต้องการทางด้านสารสนเทศเพื่อสนับสนุนรูปแบบธุรกิจ และ (3) การออกแบบระบบสารสนเทศที่ประกอบด้วยสี่ระบบย่อย ได้แก่ ระบบจัดการผู้ใช้งาน ระบบการรับซื้อ ระบบขายและระบบจัดรถ โดยการเสนอแนวคิดและการออกแบบระบบสารสนเทศนี้จะเป็นต้นแบบในการจัดการรถที่มีความจุเหลือให้สามารถเพิ่มมูลค่าจากความจุที่สูญเปล่า อันนำไปสู่การลดต้นทุนการขนส่ง เป็นทางเลือกหนึ่งให้แก่ผู้ต้องการขนส่งในราคาต่ำและสามารถสร้างผลกำไรผ่านการบริหารรถขนส่งร่วมได้
DOI: 10.14457/cu.the.2013.1589
title: ผลของหมู่ฟังก์ชันบนพื้นผิวต่อการดูดซับ 17แอลฟา-เมธิลเทสโทสเตอ-โรนโดยตัวกลางดูดซับซิลิเกต

description: งานวิจัยนี้ศึกษาผลของหมู่ฟังก์ชันบนพื้นผิว และปรากฏการณ์ในการดูดซับ 17แอลฟา-เมธิลเทสโทสเตอโรน (MT) กับบนพื้นผิวตัวกลางดูดซับซิลิเกตชนิดซานตาบาบาราแอซิดที่ปรับปรุงพื้นผิวด้วยการต่อติดหมู่ฟังก์ชัน ได้แก่ หมู่ซิลานอล หมู่ 3-aminopropyltriethoxy หมู่ 3-mercaptopropyltriethoxy หมู่ triethoxyoctyl และ หมู่ phenyltrimethoxy (SBA-15, A-SBA-15, M-SBA-15, O-SBA-15 และ P-SBA-15 ตามลำดับ) จากการทดลองพบว่าตัวกลางดูดซับทุกชนิด ยกเว้น A-SBA-15 เกิดการดูดซับอย่างรวดเร็ว และเกิดการคาย MT ก่อนที่จะเข้าสู่สมดุล จลนพลศาสตร์ในการดูดซับไม่สอดคล้องกับทั้งสมการจลนพลศาสตร์อันดับที่ 1 เสมือนและสมการจลนพลศาสตร์อันดับที่ 2 เสมือน จากการศึกษาผลของหมู่ฟังก์ชันต่อการดูดซับ MT พบว่าตัวกลางดูดซับชนิดไม่ชอบน้ำ (O-SBA-15, M-SBA-15 และ P-SBA-15) มีความสามารถในการดูดซับมากกว่าตัวกลางดูดซับชนิดชอบน้ำ (SBA-15 และ A-SBA-15) ตัวกลางดูดซับชนิดชอบน้ำมีแนวโน้มในการคายซับ MT สูงกว่าตัวกลางดูดซับชนิดไม่ชอบน้ำ ความสามารถในการดูดซับ MT บนตัวกลางดูดซับเกิดจาก สมบัติความไม่ชอบน้ำ แรงแผ่กระจาย การถ่ายโอนอิเล็กตรอนภายในวงอะโรมาติก แรงอิออน-ขั้วคู่ และพันธะไฮโดรเจน ระหว่างโมเลกุล MT กับหมู่ฟังก์ชันบนพื้นผิวตัวกลางดูดซับ การมีกรดแทนนิกในสารละลาย MT ช่วยทำให้ความสามารถในการดูดซับ MT เพิ่มขึ้นเล็กน้อย ซึ่งอาจเป็นผลจากการทำอันตรกิริยาระหว่างโมเลกุล MT กับแทนนิกที่ถูกดูดซับในพื้นผิว
DOI: 10.14457/cu.the.2013.1590
title: ผลของเจ็ตควบคุมตามแนวเส้นรอบวงต่อการเหนี่ยวนำการผสมของเจ็ตในกระแสลมขวาง

description: งานวิจัยนี้ศึกษาผลของเจ็ตควบคุมตามแนวเส้นรอบวงต่อการเหนี่ยวนำการผสมของเจ็ตในกระแสลมขวาง ที่มีค่าอัตราส่วนความเร็วประสิทธิผลเท่ากับ 3.9 และเรโนลส์นัมเบอร์ของกระแสลมขวางเท่ากับ 5,900 การทดลองจะใช้ Steroscopic Particle Image Velocimetry เป็นเครื่องมือวัดความเร็ว โดยทำการทดลองสามกรณีคือ กรณีไม่ควบคุม (JICF) และกรณีฉีดเจ็ตควบคุมที่ตำแหน่งเชิงมุม (กรณี I15) และ (กรณี I135) ที่อัตราส่วนเชิงมวลเจ็ตควบคุมตามแนวเส้นรอบวงต่อเจ็ตหลักคงที่เท่ากับ 2 % ผลของเจ็ตควบคุมต่อโครงสร้าง กรณี I15 พบว่าจะทำให้โครงสร้างของเจ็ตขยายตัวออกด้านข้างมากขึ้นและความสูงและขนาดของเจ็ตตามแนวดิ่งจะลดลง รวมถึงส่งเสริมความปั่นป่วน ในขณะที่ กรณี I135 พบว่าจะไม่ทำให้โครงสร้างของเจ็ตเปลี่ยนไปจากกรณี JICF มากนัก ผลของเจ็ตควบคุมต่อ Circulation กรณี I15 พบว่าจะทำให้เจ็ตมี Circulation มากขึ้น ในขณะที่ กรณี I135 จะไม่ทำให้เจ็ตมี Circulation เปลี่ยนไปจากกรณี JICF มากนัก ผลของเจ็ตควบคุมต่อเส้นทางเดิน กรณี I15 พบว่าจะทำให้เจ็ตมีเส้นทางเดินต่ำลง ในทางตรงกันข้าม กรณี I135 จะทำให้เจ็ตมีเส้นทางเดินสูงขึ้น ผลของเจ็ตควบคุมต่อการเหนี่ยวนำการผสม กรณี I15 พบว่าส่งผลให้เจ็ตมีการเหนี่ยวนำการผสมใกล้เคียงกับกรณี JICF ที่ตำแหน่ง = 0.5 และ 0.75 แต่เมื่อเจ็ตพัฒนาตัวไปที่ตำแหน่ง = 1 และ 1.5 พบว่าจะมีการเหนี่ยวนำการผสมเพิ่มขึ้นจากกรณี JICF ประมาณ 5 % ในขณะที่ กรณี I135 จะทำให้เจ็ตมีการเหนี่ยวนำการเพิ่มขึ้นตลอดช่วงตำแหน่ง = 0.5 ถึง 1.5 และมีการเหนี่ยวนำการผสมมากที่สุดที่ตำแหน่ง = 0.75 โดยเพิ่มขึ้นจากกรณี JICF ประมาณ 13 % ผลศึกษาชี้แนะว่า อัตราส่วนการเหนี่ยวนำการผสมเชิงปริมาตรมีความสัมพันธ์กับระยะเจาะทะลุของเจ็ต (penetration depth) ซึ่งนิยามจาก Center of mass ของ Vorticity และ Circulation
DOI: 10.14457/cu.the.2013.1591
title: ไพโรไลซิสน้ำมันสบู่ดำเป็นเชื้อเพลิงเหลวบนตัวเร่งปฏิกิริยาเอฟซีซีในเครื่องปฏิกรณ์แบบแบตช์

description: งานวิจัยนี้ศึกษากระบวนการไพโรไลซิสน้ำมันสบู่ดำเป็นเชื้อเพลิงเหลวบนตัวเร่งปฏิกิริยาเอฟซีซีในเครื่องปฏิกรณ์แบบแบตช์ขนาด 70 มิลลิลิตร ใช้ปริมาณน้ำมันสบู่ดำจำนวน 15 กรัม ทำการศึกษาที่ภาวะอุณหภูมิ 380-440 องศาเซลเซียส ระยะเวลาในการทำปฏิกิริยา 30-60 นาที ปริมาณของตัวเร่งปฏิกิริยาเอฟซีซีร้อยละ 1-5 โดยน้ำหนัก ความดันไฮโดรเจนเริ่มต้น 1-5 บาร์ ออกแบบการทดลองโดยใช้การทดลองแบบแฟกทอเรียลสองระดับในการศึกษาอิทธิพลของตัวแปรที่มีผลต่อร้อยละผลได้ของผลิตภัณฑ์เชื้อเพลิงเหลว เพื่อให้ได้ผลิตภัณฑ์เชื้อเพลิงเหลวและองค์ประกอบที่ดีที่สุด นำผลิตภัณฑ์ที่ได้มาวิเคราะห์หาปริมาณและองค์ประกอบของเชื้อเพลิงเหลวที่ได้ด้วยเครื่อง Simulate Distillation Gas Chromatography (DGC) หาภาวะที่เหมาะสมของการไพโรไลซิสน้ำมันสบู่ดำเป็นเชื้อเพลิงเหลวบนตัวเร่งปฏิกิริยาเอฟซีซี จากการวิเคราะห์โดยใช้โปรแกรม design-expert ภาวะที่เหมาะสมที่ได้ คือ ที่อุณหภูมิ 410.24 องศาเซลเซียส ระยะเวลาในการทำปฏิกิริยา 30 นาที ความดันไฮโดรเจนเริ่มต้น 1 บาร์ และตัวเร่งปฏิกิริยาร้อยละ 1 โดยน้ำหนัก (0.15 กรัม) ซึ่งทำให้ได้ผลิตภัณฑ์เชื้อเพลิงเหลวร้อยละ 88.60 โดยน้ำหนัก และผลิตภัณฑ์เชื้อเพลิงเหลวมีองค์ประกอบของแนฟทา เคโรซีน และดีเซล ร้อยละ 15.62 7.93 และ 40.15 โดยน้ำหนัก ตามลำดับ อีกทั้งพบว่าผลิตภัณฑ์ที่ได้มีองค์ประกอบหลักเป็นพวก แนฟทา(C₄–C₁₀) ดีเซล (C₁₁–C₂₂) และหมู่ฟังก์ชั่นเป็นอะโรมาติกไฮโดรคาร์บอน ซึ่งมีองค์ประกอบที่คล้ายองค์ประกอบของเชื้อเพลิงเหลวจากปิโตรเลียม
DOI: 10.14457/cu.the.2013.1592
title: การพัฒนาแหล่งจ่ายไฟฟ้าแรงดันสูงแบบสวิตชิงความถี่สูงสำหรับเครื่องกำเนิดรังสีเอกซ์ทางการแพทย์

description: งานวิจัยนี้มีวัตถุประสงค์เพื่อพัฒนาแหล่งจ่ายไฟฟ้าแรงดันสูงแบบสวิตชิงความถี่สูงสำหรับเครื่องกำเนิดรังสีเอกซ์ทางการแพทย์ ด้วยการออกแบบหม้อแปลงไฟฟ้าแรงดันสูงความถี่สูงให้สามารถตอบสนองการทำงานที่ความถี่เรโซแนนซ์ 100 kHz โดยใช้แกนเฟอร์ไรต์แบบ EC และบอบบินเทฟลอนรวมทั้งใช้เทคนิคการลดค่าความจุของตัวเก็บประจุแฝงในหม้อแปลงไฟฟ้าที่มีจำนวนรอบทุติยภูมิสูง การแปลงผันไฟฟ้ากระแสตรงเป็นไฟฟ้ากระแสตรงแรงดันสูงด้วยความถี่สูงเลือกใช้การทำงานแบบ LLC เรโซแนนซ์ขนาน ขับหม้อแปลงไฟฟ้าแรงดันสูงความถี่สูงด้วยอินเวอร์เตอร์แบบฟูลบริดจ์ซึ่งใช้มอสเฟตเป็นอุปกรณ์สวิตช์กำลัง ควบคุมไฟฟ้าแรงดันสูงด้านทางออกให้คงที่ด้วยเทคนิคพัลส์วิดท์มอดูเลชันและปรับค่าแรงดันไฟฟ้าด้วยการแปรเปลี่ยนดิวตีไซเคิล ผลการทดสอบแหล่งจ่ายไฟฟ้าที่พัฒนาขึ้นพบว่าสามารถกำเนิดไฟฟ้าแรงดันสูงได้ 40-120 kV ที่กระแสไฟฟ้า 20 mA และระบบมีขนาดเล็ก น้ำหนักเบารวมทั้งมีประสิทธิภาพสูงกว่าระบบที่ใช้ความถี่ต่ำ ผลการทดลองถ่ายภาพรังสีเอกซ์ที่เงื่อนไขเดียวกันพบว่าให้คุณภาพของภาพทัดเทียมกับระบบที่ผลิตในเชิงพาณิชย์
DOI: 10.14457/cu.the.2013.1593
title: การวิเคราะห์กราฟผู้วิจัยร่วมโดยใช้ตัววัดหลายตัว

description: งานวิจัยนี้ได้นำเสนอและพัฒนาเครื่องมือสำหรับการวิเคราะห์กราฟเครือข่ายผู้วิจัยร่วมด้านพฤติกรรมการทำวิจัยร่วมกันของนักวิจัยโดยใช้ตัววัดหลายตัวในการวิเคราะห์ เพื่อให้สามารถเปรียบเทียบความแตกต่างระหว่างกราฟเครือข่ายผู้วิจัยร่วม ผู้วิจัยได้นำเสนอ 3 ตัววัดโดยชุดของตัววัดประกอบไปด้วยตัววัด Component leadership (CL) , ตัววัด Weighted betweenness centralization (W-BC) และตัววัด Weighted clustering coefficient (W-GCC) ซึ่งตัววัดแรกเป็นตัววัดใหม่ที่ผู้วิจัยนำเสนอ ตัววัดอื่นๆเป็นที่เกิดจากการประยุกต์ตัววัดที่วัดที่มีอยู่แล้วให้เหมาะกับกราฟเครือข่ายผู้วิจัยร่วม โดยผลลัพธ์ของตัววัดชุดนี้จะอยู่ในช่วง[0-1] เพื่อให้สามารถเปรียบเทียบระหว่างกราฟเครือข่ายผู้วิจัยร่วมที่มีจำนวนโหนดไม่เท่ากัน และผู้วิจัยได้ประยุกต์ใช้วิธีการนี้ในการวิเคราะห์เครือข่ายผู้วิจัยร่วมของสาขาวิชาต่างๆ รวมทั้งเครือข่ายผู้วิจัยร่วมของ 9 มหาวิทยาลัยที่สังกัดมหาวิทยาลัยวิจัยแห่งชาติ ผลลัพธ์แสดงให้เห็นว่าการผสมกันของตัววัดทั้งสามมีประสิทธิภาพในการวิเคราะห์กราฟเครือข่ายผู้วิจัยร่วมด้านพฤติกรรมการทำวิจัยร่วมกันของนักวิจัยได้ ซึ่งมหาวิทยาลัยหรือสถาบันวิจัยสามารถใช้เป็นแนวทางหนึ่งสำหรับประเมินพฤติกรรมการทำวิจัยและการนำไปใช้เป็นเครื่องมือสำหรับวางแผนยุทธศาสตร์การวิจัยได้
DOI: 10.14457/cu.the.2013.1594
title: การตามรอยสินทรัพย์แบบจำลองความต้องการและการวิเคราะห์ของสายผลิตภัณฑ์ซอฟต์แวร์ โดยใช้เทคนิคการจัดเก็บและการค้นคืนสารสนเทศ

description: แบบจำลองความต้องการและการวิเคราะห์ เป็นแบบจำลองที่แสดงให้เห็นถึงคุณลักษณะ ฟังก์ชัน คลาส ความสัมพันธ์ และลำดับการทำงานของระบบซอฟต์แวร์ การตามรอยส่วนประกอบต่างๆ ดังกล่าวของแบบจำลองทั้งสอง จะช่วยระบุถึงผลกระทบต่อส่วนประกอบอื่นๆ ที่มีผลมาจากการเปลี่ยนแปลงความต้องการ การนำส่วนประกอบดังกล่าวที่มีอยู่กลับมาใช้ซ้ำกับการพัฒนาซอฟต์แวร์ใหม่ที่มีคุณลักษณะและการทำงานที่คล้ายกัน จะช่วยลดระยะเวลาการผลิต ลดค่าใช้จ่าย และเพิ่มคุณภาพให้กับการพัฒนาซอฟต์แวร์ใหม่ได้เป็นอย่างมาก เทคนิคการตามรอยถือเป็นหนึ่งแนวคิดสำคัญที่สนับสนุนการใช้ซ้ำโดยช่วยระบุความสัมพันธ์ระหว่างส่วนประกอบต่างของซอฟต์แวร์ วิทยานิพนธ์นี้ได้นำเสนอวิธีการตามรอยสินทรัพย์แบบจำลองความต้องการและการวิเคราะห์ของสายผลิตภัณฑ์ซอฟต์แวร์ที่เป็นการออกแบบด้วยยูเอ็มแอลหรือที่เรียกว่าพลัส โดยวิธีการพัฒนาแบบพลัสนั้นสามารถช่วยระบุและอธิบายถึงส่วนทั่วไปและส่วนแปรผันของแบบจำลองทั้งสองที่อยู่ในรูปแบบแผนภาพยูสเคส คำอธิบายยูสเคส แผนภาพคลาส ซีอาร์ซีการ์ด และแผนภาพลำดับ พร้อมทั้งได้นำเทคนิคการจัดเก็บและการค้นคืนสารสนเทศมาประยุกต์ใช้ในการจัดเก็บและการค้นคืนสินทรัพย์แบบจำลองทั้งสอง นอกจากนี้จะใช้วิธีการขยายข้อคำถามเพื่อช่วยให้ผลลัพธ์ดียิ่งขึ้น ขั้นตอนการวิจัยประกอบด้วย 3 ส่วนคือ ส่วนการจัดเก็บสินทรัพย์ ส่วนการค้นคืนและตามรอยสินทรัพย์ และส่วนการประเมินประสิทธิผลการค้นคืนและการตามรอยสินทรัพย์ ผลลัพธ์ของการค้นคืนที่เกี่ยวเนื่องกับข้อคำถามของผู้ใช้นั้นใช้ในการตามรอยสินทรัพย์อื่นๆ ที่มีความสัมพันธ์กัน จากผลการทดลองที่ได้ของวิทยานิพนธ์นี้พบว่า การค้นคืนด้วยชื่อและคำอธิบายสินทรัพย์จะให้ผลที่ดีกว่าการค้นคืนด้วยชื่อสินทรัพย์เพียงอย่างเดียว กล่าวคือ ได้ค่าระลึกกับค่าเฉลี่ยฮาร์มอนิกที่เพิ่มขึ้นและยังคงรักษาค่าความแม่นยำไว้ได้ และเมื่อใช้วิธีการขยายข้อคำถามกับทั้งสองวิธีจะทำให้ค่าระลึกมีค่าเพิ่มขึ้น นอกจากนี้ผลการตามรอยด้วยวิธีการที่นำเสนอนี้ให้ผลที่ถูกต้องเป็นไปตามเซตคำตอบของผู้เชี่ยวชาญ
DOI: 10.14455/nrct.res.2018.159
title: การปรับปรุงประสิทธิภาพกระบวนการผลิตของเล่นไม้ยางพาราโดยใช้หลักการยศาสตร์และเทคนิคการศึกษาการเคลื่อนไหวและเวลา กรณีศึกษา บริษัท แปลน ครีเอชั่นส์ จำกัด (Production Efficiency Improvement in Rubber Wooden Toys Using Ergonomics and Motion and Time Study Technique : A Case Study Plan Creations CO., LTD.)
DOI: 10.14455/nrct.res.2018.160
title: รูปแบบการพัฒนาการเรียนรู้ด้วยการออกแบบและพัฒนาผลิตภัณฑ์เฟอร์นิเจอร์ในชั้นเรียนระดับอนุบาลจากไม้ยางพาราโดยใช้เทคนิคการกระจายหน้าที่เชิงคุณภาพ (Model of Learning by Designed and Developed Product the kindergarten Classroom Furniture with Rubber Wood using Quality Function Development)
DOI: 10.14455/nrct.res.2018.161
title: การออกแบบและพัฒนาผลิตภัณฑ์เครื่องปั้นดินเผาประเภทของที่ระลึกของประดับโดยใช้เทคนิคการแปลงหน้าที่เชิงคุณภาพ (QFD) ของวิสาหกิจชุมชนกลุ่มผู้ผลิตเครื่องปั้นดินเผา อำเภอท่าศาลา และ อำเภอเมือง จังหวัดนครศรีธรรมราช (Design and development of products, pottery, souvenirs, decor using Quality Function Development (QFD) of community groups pottery manufacturers Tha Sala District and Mueang District Nakhon Si Thammarat Province)
DOI: 10.14455/nrct.res.2018.162
title: ผลของการใช้นาโนซิงค์ออกไซด์ต่อสมบัติของยางธรรมชาติและยางสไตรีนบิวตาไดอีน: พฤติกรรมการคงรูป การต้านทานการเสื่อมสภาพจากรังสี UV และการต้านทานจุลชีพ (Effects of Nano Zinc Oxide to Properties of Natural Rubber and Styrene Butadiene Rubber: Cure Characteristics, UV Degradation Resistance and Anti-microorganism Properties)
DOI: 10.14455/nrct.res.2018.163
title: การเปรียบเทียบผลการฝึกความแข็งแรงระหว่างบนพื้นกับลูกบอลออกกำลังกายในผู้สูงอายุชาย อำเภอเชียงยืน จังหวัดมหาสารคาม (A comparison between strength training exercises on the floor with the ball in older man Amphoe Chiang Yuen Mahasarakham)
DOI: 10.14455/nrct.res.2018.164
title: รูปแบบการส่งเสริมบทบาทของผู้สูงอายุด้านผู้นำจริยธรรมและวัฒนธรรมของชุมชน กรณีศึกษา เทศบาลตำบลวาปีปทุม อำเภอวาปีปทุม จังหวัดมหาสารคาม (<strong>The Model in Promoting the leadership role of Elderly Person in ethics and culture of the communities: A Case Study of Wapipathum Subdistrict Municipality Amphoe Wapipathum Mahasarakham Province</strong><strong> </strong>)
DOI: 10.14455/nrct.res.2018.165
title: การวิจัยและพัฒนากระบวนการสร้างค่านิยมสุจริตสำหรับนักศึกษามหาวิทยาลัยราชภัฏ (<strong>Research and Development the Proceses to Promote the Upright Value for Rajabhat University Students.</strong>)
DOI: 10.14455/nrct.res.2018.166
title: ผลของการฝึกโปรแกรมการเดินแบบหนักสลับเบาที่มีต่อระดับไขมันในเลือดของผู้สูงอายุที่มีความผิดปกติของระดับไขมันในเลือด (<strong>The Effect of Interval Walking on Cholesterol Level Among Elders with Dyslipidemia</strong>)
DOI: 10.14455/nrct.res.2019.1
title: ระบบโลจิสติกส์ของการส่งออกทุเรียนจากภาคตะวันออกของประเทศไทยไปประเทศจีน (Logistics System for Exporting Durian From East of Thailand to China)
DOI: 10.14457/cu.the.2013.1595
title: การออกแบบส่วนต่อขยายเอกซ์เอดีแอลสำหรับการออกแบบ โครงสร้างสถาปัตยกรรมเชิงบริการ

description: สถาปัตยกรรมเชิงบริการคือ การนำทรัพยากรที่มีความหลากหลายและซับซ้อนภายในองค์กรมาทำงานร่วมกันในลักษณะซอฟต์แวร์เชิงบริการ ซึ่งนิยมใช้ภาษาเอสโอเอเอ็มแอลเป็นแนวทางในการออกแบบโครงสร้างของสถาปัตยกรรมบริการ แต่ในสภาพแวดล้อมจริงนั้นแบบจำลองสถาปัตยกรรมซอฟต์แวร์จะประกอบด้วยรูปแบบสถาปัตยกรรมที่หลากหลายรวมทั้งสถาปัตยกรรมเชิงบริการ การใช้ภาษาอธิบายสถาปัตยกรรมเป็นทางเลือกที่เหมาะสมสำหรับแบบจำลองที่หลากหลายนี้ ซึ่งภาษาอธิบายสถาปัตยกรรมเอกซ์เอดีแอลเป็นหนึ่งในหลายภาษาที่มีความยืดหยุ่นและได้รับการขยายต่อให้ครอบคลุมประเภทสถาปัตยกรรมและโครงสร้างใหม่ๆได้ ในวิทยานิพนธ์นี้จึงนำเสนอวิธีการออกแบบส่วนต่อขยายภาษาอธิบายสถาปัตยกรรม เอกซ์เอดีแอลให้สามารถอธิบายโครงสร้างของสถาปัตยกรรมเชิงบริการ ซึ่งมีการอ้างอิงแนวคิดจาก ดับบลิวเอสดีแอล โดยเพิ่มอิลิเมนต์สำหรับอธิบายบริการภายในอินเตอร์เฟสด้วยเอกซ์ลิงก์ จำนวน 1 อิลิเมนต์ และเพิ่มอิลิเมนต์เชื่อมโยงการอธิบายคุณสมบัติอยู่ภายนอกโครงสร้างสถาปัตยกรรม จำนวน 2 อิลิเมนต์ ได้แก่ อิลิเมนต์ ServiceInterfaceProvided สำหรับข้อมูลอธิบายคุณสมบัติของผู้ให้บริการ และอิลิเมนต์ ServiceInterfaceRequired สำหรับอธิบายคุณสมบัติของผู้ร้องขอบริการ โดยในส่วนต่อขยายภาษาอธิบายสถาปัตยกรรมเอกซ์เอดีแอลได้กำหนดอย่างระมัดระวังเพื่อที่จะรักษาโครงสร้างที่ดีของสคีมาภาษาอธิบายสถาปัตยกรรมเอกซ์เอดีแอลเดิม และพัฒนาเครื่องมือที่สามารถวิเคราะห์โครงสร้างของสถาปัตยกรรมเชิงบริการ รวมทั้งรายงานผลข้อมูลจากการวิเคราะห์โครงสร้างของสถาปัตยกรรมเชิงบริการได้
DOI: 10.14457/cu.the.2013.1596
title: ภาพลักษณ์การท่องเที่ยวเชิงวัฒนธรรมของจังหวัดสมุทรปราการ

description: การวิจัยเรื่อง ภาพลักษณ์การท่องเที่ยวเชิงวัฒนธรรม จังหวัดสมุทรปราการ มีวัตถุประสงค์ 1) เพื่อศึกษาความคิดเห็นของนักท่องเที่ยวที่มีต่อภาพลักษณ์การท่องเที่ยวเชิงวัฒนธรรมของจังหวัดสมุทรปราการในปัจจุบัน 2) เพื่อเปรียบเทียบปัจจัยส่วนบุคคลของนักท่องเที่ยวที่ส่งผลความคิดเห็นต่อภาพลักษณ์การท่องเที่ยวเชิงวัฒนธรรมของจังหวัดสมุทรปราการในปัจจุบัน 3) เพื่อศึกษาพฤติกรรมของนักท่องเที่ยวเชิงวัฒนธรรมของจังหวัดสมุทรปราการ และเขตกรุงเทพฯ ปริมณฑลในปัจจุบัน กลุ่มตัวอย่าง คือ นักท่องเที่ยวในเขตจังหวัดสมุทรปราการ เขตกรุงเทพฯและปริมณฑล อีก 4 จังหวัด คือ จังหวัดนนทบุรี จังหวัดปทุมธานี จังหวัดสมุทรสาคร และจังหวัดนครปฐม รวมกลุ่มตัวอย่างจำนวนทั้งสิ้น 400 คน การศึกษาครั้งนี้ ผู้ศึกษาได้ใช้การวิจัยเชิงปริมาณและคุณภาพ (Quantitative & Qualitative Research) เครื่องมือที่ใช้ในการวิจัย คือ แบบสอบถามและแบบสัมภาษณ์ สถิติที่ใช้ในการศึกษาครั้งนี้ ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน และการวิเคราะห์ข้อมูลเชิงพรรณนา ผลการศึกษาพบว่า ผู้ตอบแบบสอบถามมีความพอใจในสถานที่ท่องเที่ยวทางประวัติศาสตร์เป็นอย่างมากเนื่องจากสถานที่มีความน่าสนใจ ค่าใช้จ่ายในการเดินทางภายในจังหวัดมีราคาเหมาะสม มีเส้นทางเข้าถึงได้สะดวก ส่งผลให้ผู้ตอบแบบสอบถามมีทัศนคติที่ดีต่อภาพลักษณ์การท่องเที่ยวเชิงวัฒนธรรมของจังหวัดสมุทรปราการ โดยการ ซื้อของฝาก ของที่ระลึกกลับไปฝากครอบครัว และเพื่อน นอกจากนั้นนักท่องเที่ยวยังมีความพอใจระหว่างการท่องเที่ยว กับระยะทางในการท่องเที่ยวจากแต่ละจุดซึ่งมีจุดแวะพักหรือสถานที่รับประทานอาหารที่เพียงพอ และสนใจที่จะซื้อแพ็คเกจนำเที่ยวจากผู้จัดการท่องเที่ยวของบริษัททัวร์หรือตัวแทนขายต่าง ๆ ซ้ำอีกครั้งในการเที่ยวครั้งต่อไป จึงทำให้คนท้องถิ่นในจังหวัดสมุทรปราการสามารถสร้างรายได้จากการจัดกิจกรรมการท่องเที่ยวเชิงวัฒนธรรม อยู่ในระดับมาก
DOI: 10.14457/cu.the.2013.1597
title: การผลิตเพปไทด์ของปูทะเล Scylla paramamosain จากรีคอมบิแนนท์ และฤทธิ์การต้านจุลชีพ

description: เพปไทด์ต้านจุลชีพเป็นเพปไทด์ขนาดเล็กที่มีความสำคัญต่อระบบภูมิคุ้มกันของสิ่งมีชีวิตในธรรมชาติ มีคุณสมบัติในการยับยั้งการเจริญหรือฆ่าเชื้อจุลินทรีย์ได้หลายชนิด ทั้งแบคทีเรีย เชื้อรา และไวรัส จึงเป็นที่น่าสนใจที่จะนำมาใช้ในการยับยั้งการเจริญของจุลินทรีย์ในอาหาร จากงานวิจัยที่ผ่านมาได้มีการค้นพบเพปไทด์ต้านจุลชีพ bactenecin-likeSp (bacSp) ในเซลล์เม็ดเลือดของปูทะเล Scylla paramamosain ซึ่งพบว่ามีฤทธิ์ในการยับยั้งเชื้อจุลินทรีย์ได้หลายชนิด ในงานวิจัยนี้จึงมีวัตถุประสงค์เพื่อศึกษาการผลิต การทำให้บริสุทธิ์ สมบัติทางชีวภาพ และฤทธิ์การต้านจุลินทรีย์ของรีคอมบิแนนท์ bacSp โดยผลที่ได้พบว่าเวลาที่เหมาะสมที่มีการแสดงออกของรีคอมบิแนนท์ bacSp ภายหลังการเหนี่ยวนำให้มีการแสดงออกของรีคอมบิแนนท์โปรตีนด้วย 1 mM IPTG คือ 18 ชั่วโมง โดยอยู่ในรูปของโปรตีนที่ไม่ละลายน้ำ (inclusion body) เมื่อทำการละลายรีคอมบิแนนท์ bacSp ด้วยยูเรียความเข้มข้น 8 โมลาร์ จากนั้นผ่านการทำให้บริสุทธิ์ด้วย Ni2+-NTA โครมาโตกราฟี และนำมาวิเคราะห์ด้วย SDS-PAGE พบว่ารีคอมบิแนนท์ bacSp ที่ผ่านการแยกบริสุทธิ์ให้แถบโปรตีนเพียงแถบเดียว มีขนาดประมาณ 5,000 ดาลตัน เมื่อนำรีคอมบิแนนท์ bacSp ที่ได้ และเพปไทด์ต้านจุลชีพสังเคราะห์ bacSp มาตรวจสอบคุณสมบัติการยับยั้งเชื้อจุลินทรีย์ พบว่ารีคอมบิแนนท์ และเพปไทด์สังเคราะห์ของ bacSp มีฤทธิ์ในการยับยั้งการเจริญของ Vibrio parahaemolyticus ได้ และพบว่าเพปไทด์มีเสถียรภาพในการทนความร้อนได้ที่อุณหภูมิ 121 °C เป็นเวลา 15 นาที และที่ pH 6.5-9
DOI: 10.14457/cu.the.2013.1598
title: ระบบรากพืชและอัตราการตกตะกอนในป่าชายเลนหลังแนวไม้ไผ่ชะลอคลื่น จังหวัดสมุทรสาคร

description: ศึกษาอัตราการตกตะกอนในพื้นที่หลังแนวไม้ไผ่ชะลอคลื่น โคกขาม จ.สมุทรสาคร ซึ่งแปลงศึกษาครอบคลุมตั้งแต่พื้นที่ป่าชายเลน แปลงกล้าไม้ปลูกผสมการปักลำไม้ไผ่ ที่มีทั้งแปลงกล้าไม้ปลูกผสมการปักลำไม้ไผ่ความหนาแน่นน้อยและแปลงกล้าไม้ปลูกผสมการปักลำไม้ไผ่ความหนาแน่นมาก แปลงหาดเลนด้านใน และแปลงหาดเลนด้านนอกติดแนวไม้ไผ่ โดยศึกษาโครงสร้างป่า โครงสร้างระบบรากพืชป่าชายเลน ปริมาณตะกอนแขวนลอย อัตราการตกตะกอน การเปลี่ยนแปลงระดับของพื้นที่ และปัจจัยสิ่งแวดล้อมที่เกี่ยวข้อง ผลการศึกษาพบว่าไม้เด่นในพื้นที่เป็นไม้สกุลแสม (Avicennia) รวมทั้งมีการปลูกเสริมด้วยไม้โกงกาง (Rhizophora sp.) ในช่วงระยะเวลา 1 ปีที่ทำการศึกษา อัตราการรอดชีวิตของไม้แสมสูงกว่าไม้โกงกาง ความหนาแน่นของรากพืชโดยรวมมีค่าเพิ่มขึ้น ปริมาณตะกอนแขวนลอยในช่วงน้ำเกิดแปรผันอยู่ในช่วงกว้าง นอกจากนี้ปริมาณตะกอนแขวนลอยที่คงอยู่ในพื้นที่ชี้ให้เห็นว่ามีการขนส่งตะกอนเข้ามาในทุกพื้นที่ศึกษา ยกเว้นพื้นที่หาดเลนด้านนอกติดแนวไม้ไผ่ที่พบว่ามีการขนส่งตะกอนออกไปจากพื้นที่ อัตราการตกตะกอนเฉลี่ยตลอดทั้งปีมีความแปรผันระหว่างพื้นที่ศึกษา (0.0130-0.0286 กรัมต่อตารางเซนติเมตรต่อวัน) โดยมีค่าสูงสุดในแปลงหาดเลนติดแนวไม้ไผ่ รองลงมาคือแปลงป่าชายเลน แปลงกล้าไม้ปลูกผสมการปักลำไม้ไผ่ และแปลงหาดเลนด้านใน ตามลำดับ อัตราการตกตะกอนในแปลงป่าชายเลนมีแนวโน้มเพิ่มขึ้นเมื่อความหนาแน่นรากเหนือดินเพิ่มขึ้นและสูงสุดที่ความหนาแน่น 346 รากต่อตารางเมตร หลังจากนั้นอัตราการตกตะกอนจะลดลง ถึงแม้ว่าในพื้นที่หาดเลนติดแนวไม้ไผ่มีอัตราการตกตะกอนสูงแต่การเปลี่ยนแปลงระดับของพื้นที่สุทธิในรอบปีมีความแปรผันในช่วงกว้างและมีค่าสุทธิเป็นลบที่ชี้ให้เห็นว่ามีการกัดเซาะเกิดขึ้น ในทางตรงกันข้ามการเปลี่ยนแปลงระดับของพื้นที่สุทธิในรอบปีของพื้นที่ป่าชายเลนและแปลงกล้าไม้ปลูกผสมการปักลำไม้ไผ่มีความแปรผันในช่วงแคบและส่วนใหญ่มีค่าเป็นบวกตลอดช่วงศึกษา ซึ่งการเปลี่ยนแปลงระดับของพื้นที่มีความสัมพันธ์กับความหนาแน่นของรากเหนือดิน (r = 0.561) จึงเป็นหลักฐานที่แสดงให้เห็นว่าระบบรากพืชป่าชายเลนมีผลต่อการสะสมและกักเก็บตะกอนไว้ในป่าชายเลนเพื่อรักษาเสถียรภาพของชายฝั่งที่มีการกัดเซาะ